
Deialdiaren eduki espezifikoa

a) "Lasarte-Oriako merkataritzako, ostalaritzarako eta zerbitzu pertsonaletarako kontsumo-bonuak" programaren oinarri arautzaileak Lasarte-Oriako Udalak 2024ko apirilaren 18an egindako osoko bilkuran hartutako erabakiaren bidez onetsi ziren, eta Gipuzkoako Aldizkari Ofizialean argitaratu ziren 2024ko maiatzaren 23an.

b) Oinarri hauen Azken Xedapenean zehazten da dagokion urteko deialdia onesteko eta argitaratzeko obligazioa.

c) DEIALDIAN nabarmenduko dira programaren alderdi garrantzizkoenak, eta han zehaztuko dira urteko deialdian (argitaratu beharrekoa) zehaztu eta sartu beharko diren alderdi guztiak. Zehazki, hau da 2024ko deialdian sartu behar den informazioa:

1. Xedea. Lasarte-Oriako establezimenduetan herritarren kontsumoa sustatuko duen bonu-sistema bat aktibatzea, horrela udalerriko merkataritzaren, ostalaritzaren eta zerbitzu pertsonalen jarduera errekuperatzen eta mantentzen laguntzeko.

2. Aurrekontuko kreditua. Programa aurrekontuko 1.7200.471.01.431.90 aplikazioaren kargura finantzatuko da, eta 100.000 euroko udal-zuzkidura izango du 2024an garatzeko. Zenbateko hori onuradunek bonuak erabiltzean jarriko dituzten beste 100.000 eurorekin osatuko da.

3. Bonuen kopurua eta mota: Kanpainan 10 euroko balio nominala duten bonuak egongo dira erabilgarri, dendetan erosteko, ostalaritzako establezimenduetan erosteko edo kontsumitzeko, eta zerbitzu pertsonaletako establezimenduetan zerbitzuak pagatzeko. Bonu bakoitzaren balioaren % 50a kontsumitzaileek jarriko dute, eta gainerako % 50a udalak, programarako xedatutako dirulaguntzaren bidez.
4. Onuradunak. Lasarte-Oriako bizilagun diren pertsona fisikoak, baldin eta kontsumo-bonuak programaren oinarrietan ezarritako bideen bitartez erosten badituzte eta deialdia argitaratzen den unean honako baldintza hauek betetzen badituzte:

· Lasarte-Orian erroldatutako bizilagunak izatea, 16 urtetik gorakoak eta nortasun-agiri nazionala, atzerritarraren identifikazio-zenbakia edo pasaportea dutenak.
· Lasarte-Oriako Udalarekin zorrik ez izatea.

5. Establezimendu kolaboratzaileak atxikitzea. Atxikimendua eskatzeko epea irailaren 2tik 13ra bitartekoa izango da. Atxikimendua formalizatzeko, oinarri arautzaileen 7. atalean xedatutakoa aplikatuko da, non zehazten baita zein establezimenduk egin dezaketen, zer dokumentazio eskatzen den eta eskaera nola egin behar den.

Atxikitzeko formularioa eta zinpeko deklarazioa interesatuen eskura egongo dira Villa Mirentxuko bulegoetan, herritarrei arreta emateko zerbitzuan (erregistroko bulegoak) eta Udalaren webgunean (www.lasarte-oria.eus). Era berean, deialdiaren argitalpen honi erantsi zaizkio.

Ez da ezartzen establezimendu bakoitzean erabil daitezkeen bonuen gehieneko mugarik.

Nahitaez eduki beharko da Interneterako sarbidea duen gailu bat (ordenagailua, portatila, tableta, telefono mobila), bonuak behar bezala kudeatu ahal izateko.

Trukatutako bonuak balidatzeko azken eguna azaroaren 20a izango da.

6. Bonuak erostea eta erabiltzea. Epea urriaren 7an hasiko da, eta www.lasarteoriabonoak.eus plataformaren bidez soilik erosi ahalko da. Bonuak erosteko azken eguna, oraindik geratzen badira, urriaren 31 izango da.

Pertsona bakoitzak gehienez ere 10 bonu erosi ahalko ditu, 10na euroko balio nominalarekin, eta 5 euro zuzenean establezimenduan pagatuko ditu han trukatzen duen bonu bakoitzeko.

Gehienez ere sei bonu erabili ahalko dira kanpainari atxikitako establezimenduetako batean erosketa, kontsumo edo zerbitzu bat pagatzean.

Erosi ondoren, bonuek azaroaren 3ra arte izango dute balioa eta egun horretara arte erabili ahalko dira.

Bonuak modu asistituan lortzea. Salbuespen gisa, jakintzarik edo baliabide teknologikorik ez dutelako bonuak zuzenean erosten ez dakiten edo ezin duten pertsonek asistentzia pertsonala izango dute  Sozioekonomiako departamentuan, Villa Mirentxun (Donostia etorbidea, 3), irailaren 2tik aurrera, 9:00etatik 17:00etara bitartean.. Eskuragarri dauden bonuak ahitu arte mantenduko da asistentzia-zerbitzua.


